**SELETUSKIRI**

**Kullamaa valla, Märjamaa valla ja Vigala valla ühinemislepingule**

**Ühinemislepingu õiguslik alus**: haldusreformi seadus, kohaliku omavalitsuse korralduse seaduse § 22 lõike 1 punkt 10, Eesti territooriumi haldusjaotuse seaduse § 91, kohaliku omavalitsuse üksuste ühinemise soodustamise seadus

Märjamaa Vallavolikogu ettepanek (19. aprill 2016 nr. 175) Kullamaa Vallavolikogule ja Vigala Vallavolikogule algatada haldusterritoriaalse korralduse muutmine ja ühinemisläbirääkimised, Kullamaa Vallavolikogu (16. juuni 2016 nr. 41) ja Vigala Vallavolikogu (26. mai 2016 nr. 28) otsused ühinemisläbirääkimistega nõustumise kohta ning sellele järgnenud ühinemisläbirääkimiste tulemused.

Vastavalt Eesti territooriumi haldusjaotuse seaduse § 91 lõike 2 punktile 1 lisatakse ühinemislepingule seletuskiri, milles peab olema märgitud haldusterritoriaalse korralduse muutmise vajaduse põhjendus, territooriumi suurus (pindala) ja alaliste elanike arv.

1. **Haldusterritoriaalse korralduse muutmise vajaduse põhjendus**

Haldusreformi seaduse § 3 kohaselt peab tuleviku kohaliku omavalitsuse üksuses elama vähemalt 5000 elanikku. Nimetatud miinimumsuurus kujutab endast kompromissi erinevate põhiteenuste osutamise optimaalsete teenuspiirkondade ja kliendibaaside, ametnike kompetentsivajaduse, kohaliku demokraatia toimimise ning finantssuutlikkuse vahel.

* Ajalooliselt on valdav osa piirkonnast (Kullamaa kihelkond, Märjamaa kihelkond, Vigala kihelkond) kuulunud ajaloolise Läänemaa koosseisu. Hetkel asuvad ühinevatest omavalitsustest kaks (Märjamaa ja Vigala) Rapla maakonnas ning Kullamaa vald Lääne maakonnas. Piirkonna tõmbekeskuseks on Märjamaa alev.
* Kullamaa valla, Märjamaa valla ja Vigala valla ühinemisel tekkiv uus omavalitsus moodustab loogilise ja tasakaalustatud terviku, võttes arvesse ajaloolist asustust, kihelkondlikku mälu, inimeste igapäevaliikumisi ning seab keskmesse omavalitsuse tasakaalustatud arengu koos hästi funktsioneeriva vallakeskuse ja avalike teenuste võrguga kogu valla haldusterritooriumil.
* Moodustunud Märjamaa valda luuakse Kullamaa ja Vigala osavallad, tagamaks maksimaalselt seadusest tulenevaid võimalusi kohaliku elu edendamiseks.
* Ühinemise eesmärk on terviklik ja hästi toimiv, sotsiaalselt, majanduslikult, kultuuriliselt ja territoriaalselt sidus piirkond. Eesmärkideks on seatud
* Tagada elanikele hea ja turvaline elu jätkusuutlikus omavalitsuses.
* Muuta omavalitsusüksuste osutatavad teenused mitmekesisemaks, kvaliteetsemaks ja suurendada nende kättesaadavust.
* Võimaldada juurdepääs teenustele, mis nõuavad ametnike suurt professionaalsust.
* Suurendada elanike võimekust oma probleeme iseseisvalt lahendada.
* Kaasata valitsemisel elanikud ja kodanikuühendused oma elukeskkonna korraldamisse.
* Korraldada ühistranspordisüsteem selliselt, et see vastab inimeste liikumis- ja tööhõive vajadustele, on toimiv ja tõhus. Ühistransport ühendab valla piirkonnad Märjamaa alevi kui omavalitsuse keskusega.
* Korraldada haridusteenus selliselt, et oleks võimalus saada gümnaasiumiharidust nii Märjamaal, kui Kullamaal, toetatakse kutseõppe võimaluste laiendamist Vigalas.
* Rõhutada omavalitsuse kuvandina valla kui terviku tugevusi looduslähedase elukeskkonnana.
* Olla omavalitsusena võimekas ja usaldusväärne koostööpartner nii siseriiklikult kui rahvusvahelisel tasandil.
* Omavalitsuse ettevõtluskeskkonna arengustrateegia elluviimiseks soodustada kodulähedaste töökohtade teket ja seeläbi parandada elukeskkonda.
1. **Ühinemispiirkonna elanike arv ja territooriumi suurus**

|  |  |  |
| --- | --- | --- |
|  | **Elanike arv 30.08.2016** | **Pindala km2** |
| Märjamaa | 6575 | 872 km2   |
| Kullamaa | 1112 | 224,57 km2 |
| Vigala | 1246 | 269,8 km2 |
| **Kokku** | **8933** | 1366,37 km2 |